Hirman, Karel, minister hospodárstva SR (2022-10-19):
Ďakujem veľmi pekne. Vážený pán predsedajúci, vážené pani poslankyne, vážení páni poslanci, na úvod svojho záverečného vystúpenia k rozprave k vládnemu návrhu zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby (tlač 1033) by som sa chcel poďakovať všetkým za vecnú diskusiu, z ktorej som vycítil alebo videl, že mnohí z vás naozaj v dobrej viere a v snahe riešiť vám známe konkrétne problémy ste predložili niekoľko pozmeňovacích návrhov, ktoré mali napomôcť riešeniu týchto problémov. Chcem vás ubezpečiť, že som vašej snahe porozumel a vážim si ju. A som si vedomý aj z mojej predošlej praxe, že naozaj ide o vážne problémy, ktoré je potrebné riešiť. K nim... (Rečník si odkašlal.) K nim... kým sa k nim ešte dostanem, chcem však ako predkladateľ zákona vysloviť svoj nesúhlas s návrhmi pánov poslancov Fecka, Linharta, ktoré rozšijú predmetný zákon o tzv. prílepky, ktoré so samotným návrhom nesúvisia. Súčasne ďakujem obom pánom poslancom za pochopenie a vzájomne korektné vysvetlenie celého problému, ktorý okolo toho vznikol, a verím, že aj v spolupráci s pánom ministrom Vlčanom sa tento skutočne závažný problém podarí následne vyriešiť alebo sa rieši takpovediac elegantnejšou legislatívnou cestou. A teraz priamo ku konkrétnym pozmeňujúcim návrhom pánov poslancov. Ide konkrétne o dva návrhy, ktoré by som si chcel zmieniť, teda samotný návrh pána poslanca Karola Galeka, ako aj jeho spoločný návrh s pánom poslancom Tomášom Šudíkom. Ako som povedal, porozumel som ich snahe riešiť týmito návrhmi niektoré konkrétne problémy, ktoré trápia občanov v niektorých konkrétnych mestách či obciach pri dodávke tepla. Avšak ako sme si v našej vzájomnej diskusie vysvetlili, mám oprávnené obavy, že tieto návrhy nielenže tieto problémy nevyriešia, ale môžu spôsobiť reťazec ďalších viac či menej tušených problémov s dodávkami tepla v ďalších mestách a obciach na území celého Slovenska. Vyššie uvedené platí predovšetkým o návrhu pána poslanca Galeka na zmenu znenia čl. II bodu 32 v § 12 ods. 5, preto s ním, bohužiaľ, nemôžem súhlasiť. Rovnako to ale platí o jeho spoločnom návrhu s kolegom poslancom Šudíkom ohľadne zmeny v čl. III, kde navrhujú vložiť nový bod č. 4, a to konkrétne, aby sa účastníkom cenového konania pre regulovaný subjekt dodávateľa tepla mohla zúčastniť aj obec. Tu sa stotožňujem v tejto veci s pripomienkami Úradu pre reguláciu sieťových odvetví, ktoré zazneli. Nebudem ich opakovať. Chcem len zdôrazniť dve pripomienky, s ktorými, ktoré považujem za závažné a hlavné. Prvá je v tom, že samotné obce sú... (Rečník si odkašlal.) Takto, prvá je v tom, že nie je legislatívne jasné, ako presne by sa obec mala tohto konania zúčastniť a akou formou, a druhá, ešte závažnejšia je v tom, že mnohé obce sú často priamo majiteľmi alebo spolumajiteľmi týchto teplárenských spoločností, a tak by došlo vlastne k ukážkovému stretu záujmu, že samotná obec by priamo ovplyvňovala cenové konanie voči svojej samotnej spoločnosti. A vlastne by to narušilo celý systém regulácie cien tepla, pretože práve kvôli tomu tá regulácia je sústredená Úradom pre reguláciu sieťových odvetví a obce z toh... z tohto dôvodu boli vždycky historicky z tohto procesu vylúčené, takže nemôžem z tohto... z týchto praktických a legislatívno-prevádzkových a právnych dôvodov nemôžem súhlasiť ani s týmto návrhom. Chcem na záver potvrdiť a poďakovať svojim predchodcom, že tento návrh zákona som zdedil, a preto chcem poďakovať svojmu predchodcovi v kresle ministra pánovi poslancovi Richardovi Sulíkovi, ako aj bývalému štátnemu tajomníkovi a teraz poslancovi Karolovi Galekovi za veľmi dobré dedičstvo, ktoré zanechali nielen pre mňa, ale hlavne pre túto krajinu a pre všetkých, ktorých sa týka tento zákon, a na záver mi dovoľte ešte raz poďakovať za vecnú diskusiu všetkým vrátane členom výboru hospodárskeho, všetkých v pléne a požiadať vás, vážené pani poslankyne a páni poslanci, o schválenie tohto návrhu zákona so zohľadnením aj mojich pripomienok. Ďakujem za pozornosť.